 NA RICHARD MUNGUTI MAAFISA watatu wa kampuni ya kununua na kuuza mashamba ya Aimi ma Lukenya (AML) waliokamatwa na kuzuiliwa siku 12 zilizopita kuhusiana na ubomoaji wa majumba ya kifahari eneo la Mavoko, Athi River, Kaunti ya Machakos, wamepata afueni baada ya kuachiliwa kwa dhamana ya Sh100,000 kila mmoja. Julius Mutie Mutua, Pascal Kiseli, na Alex Kyalo Mutemi, waliachiliwa Jumanne alasiri na hakimu mwandamizi Bw Gilbert Shikwe. Bw Shikwe aliwaachilia baada ya kufahamishwa na wakili Joseph Mutava kwamba “haki za washukiwa hao zimekandamizwa na polisi ambao wanawazuilia pasi ishara watakamilisha uchunguzi wa kubaini mmiliki halisi wa shamba hilo ni nani.” Bw Mutava alieleza mahakama kwamba shamba hilo la ekari 4,298 lenye thamani ya Sh14 bilioni lilinunuliwa na wanachama wa AML. Shamba hilo lilinunuliwa kutoka kwa kampuni inayotengeneza saruji ya East Africa Portland Cement (EAPCC). Lakini Mkurugenzi wa EAPCC Oliver Kirubai aliyepiga ripoti alidai shamba hilo la EAPCC lilivamiwa na AML. Hakimu aliombwa na wakili Mutava awaachilie maafisa hao wa AML kwa dhamana kwa vile haki zao za kimsingi zinakandamizwa na polisi ambao wamewaonyesha cheti cha mashtaka mara mbili lakini hawajasomewa kortini. Bw Shikwe alikubaliana na Bw Mutava kwamba mahakama imefedheheshwa na tabia hiyo ya polisi ya kufika kortini kila wakati kuomba agizo washukiwa wazuiliwe kwa muda usiojulikana. Mahakama ilizima hatua hiyo ya polisi kuomba korti izuilie washukiwa bila ya kuwafungulia mashtaka. Hakimu alikubaliana na Bw Mutava kwamba washukiwa hao waachiliwe kwa dhamana kisha wawe wakipiga ripoti kwa afisa anayechunguza kesi hiyo wanapotakiwa. Kiongozi wa mashtaka Judy Koech aliomba korti itaje kesi hiyo Novemba 7, 2023, polisi waeleze ikiwa wamekamilisha uchunguzi au la. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  